《蜀进士许成子魁天下用其殿前赋诗韵以志喜》
宋代·袁说友

岷峨策足问修程，入对明光近太清。
五十年间多士赋，三千笔下一魁荣。
斯文焜燿由奎画，是处流传仰蜀缨。
我已夤缘观盛事，更看公等致隆平。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。